b'\n_START_ARTICLE_\nKlemen Pisk\n_START_SECTION_\n\xc5\xbdivljenje in delo\n_START_PARAGRAPH_\nSredi devetdesetih let je bil \xc4\x8dlan uredni\xc5\xa1tva \xc5\xa1tudentske revije Tribuna. Med \xc5\xa1tudijem slavistike v Ljubljani se je najve\xc4\x8d posve\xc4\x8dal polj\xc5\xa1\xc4\x8dini in verzologiji._NEWLINE_Kot pesnik je opozoril nase s prvo pesni\xc5\xa1ko zbirko Labas vakaras (1998), tej sta sledili Visoko in nagubano prapo\xc4\x8delo (2000) in Mojster v spovednici (2002). V letih 2000-2004 je pisal recenzije za Knji\xc5\xbeevne liste ter za Radio Slovenija. Piskova kratka zgodba Vilnius iz zbirke Pihalec je leta 2009 na nate\xc4\x8daju ameri\xc5\xa1ke revije Fiction Fix dobila nagrado za najbolj\xc5\xa1o zgodbo in je bila na pobudo uredni\xc5\xa1tva nominirana za ameri\xc5\xa1ko nagrado Pushcart Prize. Julija 2012 je nastopil na Mesecu avtorskega branja, ki ga je organizirala \xc4\x8de\xc5\xa1ka zalo\xc5\xbeba V\xc4\x9btrn\xc3\xa9 ml\xc3\xbdny in je potekal v Brnu, Ko\xc5\xa1icah, Ostravi in v Vroclavu. Leta 2014 ga je finsko dru\xc5\xa1tvo Nuoren Voiman Liitto izbralo za rezidenta vile Sarkia v kraju Sysm\xc3\xa4 na jugu Finske. Piskova dela so prevedena v mnoge jezike in objavljena v ve\xc4\x8d kot dvajsetih tujih literarnih revijah. V knji\xc5\xbenih izdajah so iz\xc5\xa1la na Poljskem, Slova\xc5\xa1kem, \xc4\x8ce\xc5\xa1kem in v Ameriki._NEWLINE_Kot literarni prevajalec iz polj\xc5\xa1\xc4\x8dine je spomladi 2003 dobil \xc5\xa1tipendijo In\xc5\xa1tituta za kulturologijo v Var\xc5\xa1avi. Od 2006 do 2009 je \xc5\xbeivel v Vilniusu, kjer se je izpopolnjeval iz litovskega jezika, iz katerega najve\xc4\x8d prevaja. Leta 2009 se je udele\xc5\xbeil 2. svetovnega kongresa prevajalcev poljske literature v Krakovu. Oktobra 2015 je v Vilniusu prejel posebno priznanje Litovskega kulturnega in\xc5\xa1tituta za zasluge pri promociji litovske literature po svetu._NEWLINE_Od 1995 do 2005 je bil pevec, kitarist in glavni avtor pesmi skupine \xc5\xbdabjak bend, s katero je izdal dve zgo\xc5\xa1\xc4\x8denki.'